किताबों के जरिए बच्चों को बना रही मजबूत, मुझे लिखता देख 7 साल की बेटी ने लिखी स्टोरी बुक
मैंने फैसला किया कि मैं बच्चों के लिए ऐसी कहानियां लेकर आऊंगी जो न केवल उन्हें मोटिवेट करें बल्कि उन्हें कुछ नया करने, नया गढ़ने और एक बेहतर इंसान बनने के लिए प्रेरित करे।' - ये कहना है कहानीकार नीतिश्री गुप्ता का।  
'कुछ कहानियां हम लिखते हैं और कुछ कहानियां जिंदगी हमारे लिए तैयार करती है। कई बार हम करना कुछ चाहते हैं, लेकिन लाइफ ने हमारे लिए कुछ और ही तय किया होता है। आज के ‘ये मैं हूं’ कॉलम में मिलिए कहानीकार नीतिश्री गुप्ता से, जो डॉक्टर बनना चाहती थीं, लेकिन जिंदगी ने उनकी कहानी अलग ढंग से लिखी। 
'मैं हमेशा से डॉक्टर बनना चाहती थी। मैंने 2 बार इसके लिए कोशिश की, लेकिन कुछ नंबरों से रह गई। फिर सोचा बिजनेस करूंगी और MBA किया। इस बीच बेटी बड़ी हो रही थी, उसकी परवरिश पर ध्यान देना मेरी जिम्मेदारी थी। मैंने मार्केट में बच्चों की कहानी की किताबें देखीं, जो आज के समय के हिसाब से बच्चों के लिए सही नहीं थीं। तब मैंने फैसला किया कि मैं बच्चों के लिए ऐसी कहानियां लेकर आऊंगी जो न केवल उन्हें मोटिवेट करें बल्कि उन्हें कुछ नया करने, नया गढ़ने और एक बेहतर इंसान बनने के लिए प्रेरित करे।' - ये कहना है कहानीकार नीतिश्री गुप्ता का। 
स्टोरी में आगे बढ़ने से पहले पोल पर अपनी राय साझा करते चलें...
रायपुर की नीतिश्री कहती हैं कि मैं 12वीं के बाद डॉक्टरी की पढ़ाई के लिए कोटा गई। मेरे पेरेंट्स भी डॉक्टर हैं इसलिए उन्होंने भी काफी गाइड किया। लेकिन, मैं थोड़े से नंबरों से रह गई। मैं प्राइवेट कॉलेज से पढ़ाई नहीं करना चाहती थी इसलिए बायोटेक्नोलॉजी में हाथ आजमाया। पढ़ाई के दौरान मुझे महसूस हुआ कि यह बेहद रिसर्च बेस फील्ड है जिसकी संभावना हमारे देश में कम है। इसलिए मैंने MBA किया, लेकिन यहां भी परेशान रही कि अपने लिए कौन सा कॅरियर चुनूं।
इस दौरान मुझे कंटेंट राइटिंग में हाथ आजमाने का मौका मिला। मेरी शादी हो गई और मैं विशाखापत्तनम आ गई। एक कॉम्पटीशन में राइटर की जरूरत थी और मैंने वो टेस्ट पास कर लिया। फ्रीलांसर के तौर पर मुझे जॉब ऑफर हुई। मैंने काम करके भी दिया, लेकिन उसके लिए मुझे पेमेंट तक नहीं मिला।
मैंने घोस्ट राइटिंग भी की। मैं अलग-अलग विषयों पर लिखती रही, जिससे मेरी राइटिंग स्किल निखरी। मेरे सामने सबसे बड़ा चैलेंज घर और करियर संभालने का था। बेटी को छोड़कर जॉब करने नहीं जाना चाहती थी, इसलिए मैंने घोस्ट राइटिंग चुनी।
कहानियों के जरिए बच्चों को दे रही जिंदगी की सीख 
बड़ी होती बेटी के लिए स्टोरी बुक्स लेने मैं जब बाजार पहुंची तो देखा कि पंचतंत्र या जानवरों की कहानियों के अलावा वहां छोटे बच्चों के लिए ऐसी कोई किताब नहीं थी, जो उनके जीवन को सही दिशा दे सके। मैंने सोचा कि क्यों न मैं ही बच्चों के लिए बुक्स लिखना शुरू करूं, ताकि मैं छोटे बच्चे कुछ अच्छा सीखकर अच्छे नागरिक बन सकें।
पहली किताब में मैंने ऐसी कहानियां लिखीं जिनके किरदारों ने जिंदगी की चुनौतियों का मुकाबला किया। इस किताब को लिखने का मकसद ही यही था कि हमारी युवा पीढ़ी झूठ की जिंदगी न जिए। समय रहते जीवन में आने वाली चुनौतियों से निपटना सीखे और समय रहते समझे।
जब मैंने बुक लॉन्च की तो स्कूल और ट्यूशन टीचर्स ने ये किताब बड़ी संख्या में खरीदी, जिसने मुझे और ज्यादा लिखने के लिए प्रेरित किया। फिर 'अमेजन के जंगलों' में यात्रा करने वाले बच्चे की कहानी लेकर आई। इसके जरिए मैंने बच्चों को 'प्रकृति' की अहमियत समझाई। इसके बाद 'व्हेल्स इन पैसिफिक सी’ किताब लिखी।
मां ने कहा-जिस काम से खुशी मिले वो करो 
कहानी लिखने के पीछे मेरी मां, भाई और बेटी मेरी प्रेरणा बने। मुझे देश और निया की अलग-अलग जगहों के बारे में जानने के लिए उत्सुकता रहती है। अपनी कहानियों के लिए मैंने रिसर्च की, कई डॉक्यूमेंट्री देखीं, डेटा जुटाए और फिर कहानी लिखी ताकि बच्चों के मनोरंजन के साथ उनका ज्ञान भी बढ़े। लेकिन राइटिंग फील्ड में अच्छे पैसे नहीं हैं, ये सोचकर मेरा मन हर बार पीछे हट जाता और कई कहानियां आधी रह जातीं।
मैंने मां से इस बारे में बात की। मां ने कहा कि अगर तुम्हें इससे खुशी मिल रही है तो पैसे की परवाह न करो, बस लिखती रहो, तुम आगे अच्छा कर पाओगी। मां की बातों से मुझे बहुत ताकत मिली। भाई और पति ने भी मुझे काफी सपोर्ट किया। धीरे-धीरे जब लोगों का पॉजिटिव फीडबैक मिलने लगा तो मुझे लिखने में मजा आने लगा।
कहानी को पकने में लगता है वक्त 
कहानियां बुनना आसान नहीं। मैं ऐसी कहानियां नहीं लिखना चाहती थी जो कोरी कल्पना पर आधारित हों। डेटा और रिसर्च के बाद मैं कहानी का प्लॉट बुनती हूं। कहानी के अंदर रहस्य और रोमांच भरकर कहानियों को नया रंग देती हूं।
मेरी मेहनत बेकार नहीं गई, इसका पता मुझे तब लगता, जब लोग अपने बच्चों को मेरी कहानियों की किताबें गिफ्ट करने लगे और मेरी कहानियों पर अपनी प्रतिक्रिया मुझसे शेयर करने लगे। मैंने कभी भी अपनी किताबों के लिए मार्केटिंग नहीं की। लोगों के कहने-सुनने से मेरी किताबों को पहचान मिली। आज ऑनलाइन प्लेटफॉर्म पर भी मेरी किताबें उपलब्ध हैं।
7 साल की बेटी ने भी लिखी किताब
मुझे देखकर और मेरी किताबें पढ़कर बड़ी हो रही मेरी बेटी ने भी 7 साल की उम्र में छोटे बच्चों के लिए 'नाइट-नाइट' स्टोरी बुक लिखी। पहले मुझे इस बात का अंदाजा नहीं था, लेकिन जब मैंने उसे कोने में बैठकर लिखते देखा तो वो थोड़ा सकुचाई। मैंने उसका हौसला बढ़ाते हुए कहा कि व्याकरण की चिंता मत करो जो दिल में आ रहा है उसे ऐसे ही लिखती रहो। जब उसने स्टोरी लिखकर दी, तो मैंने उसे ठीक किया और ये स्टोरी बुक भी पब्लिश हुई।
किताबें सुकून देती हैं, बातें करती हैं 
अगर आपको किताबों का शौक है तो आप जान पाएंगे कि इनसे अच्छा दोस्त कोई नहीं है। फुरसत के पलों में यह आपका जी बहलाती हैं और आपका ज्ञान भी बढ़ाती हैं। किताबों के जरिए आप घर बैठे दूसरे देश के बारे में जान सकते हैं और कई कपोल-कल्पनाएं भी कर सकतें हैं। अच्छी किताबें मजबूत जीवन की नींव होती हैं। इसलिए बढ़ते बच्चों को अच्छी किताबें खरीद कर दें ताकि जीवन के लिए उनकी आधारशिला पहले ही तैयार हो और आगामी भविष्य की चुनैतियों का मुकाबला करने के लिए वो एक योद्धा की तरह डट कर करें।